**Rom. 12:3**

**“Dink oor jouself soos God oor jou dnk.”**Andries Burger, GK Pinetown, 20 Mei 2018

Kinders – Video clip van Steel en Balto

Wanneer Paulus ons in Rom. 12 leer hoe om ŉ ware geestelike lewe te lewe, dan begin hy deur te sê hoekom dit nodig en belangrik is: “Op grond van die groot ontferming van God...”

Omdat die God die Vader sy Seun gestuur het en jou sonde aan Hom, wat sonder sonde was, gestraf het,

omdat God die Seun, Jesus Christus sy goddelike heerlikheid prysgegee het en sy lewe vir jou geoffer het, en jou so met God versoen het,

omdat God die Heilige Gees wedergeboorte en geloof in jou gewerk het en jou daardeur laat deel kry aan Jesus se verslossing, en jy in Christus uit die sonde dood opgewek is en nou nuut lewe, omdat dit Hy is wat nou in jou lewe... Daarom!

Hy gaan dan verder en leer dat ŉ ware geestelike lewe duidelik word in vyf verhoudings wat op mekaar bou soos die kringgolwe in ŉ dam water nadat jy ŉ klip daarin gegooi het.

Dit begin met jou oorgawe in vertroue aan God, om jouself en alles wat jy doen en waaroor jy droom, jou hoop en ideale oor te gee aan God as jou Koning.

Sonder om te weet wat die eindresultaat gaan wees gee jy alles oor in sy hande

omdat jy uit sy ontferming weet hoe lief Hy jou het, omdat jy daaruit seker is dat jy Hom kan vertrou – al is jy nie seker wat dit gaan inhou nie.

Soos Abram wat God gehoorsaam en wegtrek van sy beskermende omgewing waar die met hom baie goed gegaan het – sonder dat hy geweet het waarheen – net omdat Hy God vertrou het.

Die tweede verhouding in ŉ ware geestelike lewe is

dat terwyl jy Christus se ontferming al hoe beter leer ken en daaroor dink,

die Heilige Gees jou denke vernuwe en jou verander sodat jy nie meer dink, praat en doen soos die sondige wêreld om jou nie.

Jy is nog in die wêreld, maar omdat jy kind van God is, is jy nie meer van die sondige wêreld nie.

Na hierdie verhoudings met God en die wêreld, beskryf hy drie verhoudings met mense.

Hy begin met jou verhouding met jouself,

wat nou heeltemal anders is omdat jy jou aan God oorgegee het in vertroue,

en omdat jy nie meer gelykvormig is aan die sondige wêreld nie.

Dit is op hierdie verhouding wat ons vandag fokus.

Volgende week wil ons fokus op ŉ ware geestelike verhouding met gelowiges om jou en

 daarna op jou verhouding met die mense wat nie, en nog nie glo nie, party selfs vyande.

<< Lees Rom. 12:3 >>

***3****Kragtens die genade wat aan my gegee is, sê ek vir elkeen van julle: Moenie van jouself meer dink as wat jy behoort te dink nie. Nee, lê jou liewer daarop toe om beskeie te wees in ooreenstemming met die maat van geloof wat God aan elkeen toebedeel het.*

Hy sê dat hy skryf “kragtens die genade wat aan my gegee is”

Daarmee bedoel hy dat hy in genade geroep is as Jesus se apostel, hy skryf in sy hoedanigheid as Christus se gestuurde.

 Luister met aandag, dit kom van ons Koning wat vir Paulus gestuur het.

Dan beklemtoon hy dat dit vir elkeen bedoel is.

Dis verstaanbaar dat ons met hoor van hierdie boodskap maklik dink aan mense wat te veel van hulleself dink (mense wat hulle soos ‘Steele’ in die video gedra). Elkeen van ons kan maklik so ŉ lysie maak.

Maar selfs die mees verwaande mense sit nie hulle eie naam op daai lysie nie.

Dit is ŉ probleem waarmee elkeen van ons te kampe het. Nie net mense wat ooglopend vol van hulleself is nie. Selfs in nederigheid kan mens te veel van jouself dink.

Vat nou maar vir Moses: **<<Maak Bybel oop by Ex. 2>>**

Hy het nie belangrike ouers gehad nie – Ex. 2:1 sê bloot sy pa was ŉ man en sy ma ŉ meisie – albei uit die stam of familie van Levi.

Sy ma se slim plan om hom in ŉ mandjie op die rivier weg te steek het goed gewerk en die soldate wat al die Israelitiese seuntjies moes doodmaak, het hom nie gekry nie.

Die Egiptiese koning, die farao, se dogter het hom gekry. Eers vra en betaal sy Moses se ma om vir hom sorg, maar toe hy oud genoeg is, het sy hom aangeneem as haar seun.

<<Lees Ex. 2:10>>

Jy sal verstaan dat Moses sou dink dat hy nogal belangrik is. Hy is wel die kind van slawe, maar hy word in die paleis grootgemaak as ŉ aangenome kleinkind van die Koning! Ons lees in Hand 7:22, *“Hy is opgelei in al die wysheid van die Egiptenaars en hy het uitgeblink in woord en daad”.*

<<Lees Ex. 2:11-15b>>

Moses het te groot vir sy skoene geword, dat hy kan doen net wat hy wil.

Hy het gedink dat die Israeliete sal verstaan dat God hom wil gebruik om sy volk te verlos (Hand. 7:25).

Maar helaas is dit toe nie so nie. “Wie dink jy is jy?” vra hulle hom?

Dit is seker wat die farao, die koning van Egipte, ook gevra het toe hy hoor dat Moses ŉ Egiptenaar doodgemaak het – wie dink hy is hy?

Omdat Moses te veel van homself gedink het, moet hy uit die paleis en uit die land van voorreg en oorvloed vlug die woestyn in.

(Dit laat mens nogal dink aan Eva en Adam wat hoogmoedig was en gedink het hulle weet beter as God. En toe moes hulle uit die paradys in die woeste wêreld in...)

Jy kan jou Moses ontnugtering indink – hy wat ŉ prins was in die farao se paleis, hy moet as ŉ vreemdeling en ŉ bywoner in die woestyn gaan bly. Dit was sekerlik nie maklik om van daai troontjie af te kom nie...

Eers 40 jaar later (Hand. 7:30) kom die Here hom ontmoet en roep. God verskyn aan hom in ŉ brandende doringbos wat nie uitbrand nie.

<<Lees Ex. 3:7-10>>

Is Moses genees van sy hoogmoed, of dink hy nog steeds te veel van homself?

<<Lees Ex. 11-15, 18a>>

Nou is dit Moses wat vra - Wie is ék, dat ek dit sou waag? (v.11) Lyk inderdaad of hy sy les geleer het.

“Ek sal by jou wees”, antwoord die Here hom (v.12).

Dis asof God net weer onderstreep wat Hy in v. 8 gesê het, “*Ek het afgekom om hulle uit die mag van Egipte te bevry*”. Ek gaan hulle bevry, en ek stuur jou om dit te doen.

 Ek sal by jou wees.

Moses vra nog ŉ versigtige vraag (v.13).

 Here, sê nou maar die volk glo my nie? Ek is niks, wie moet ek sê het my gestuur?

(v. 14, 15) Sê vir hulle “Ek is”, het my na julle toe gestuur, die Here die God van julle voorvaders. En Hy verseker hom dat die leiers van Israel sal na jou luister (v.18).

Jy sou verwag dat dit genoeg is en dat Moses nou sou gaan...

 Toe nie, iets loop skeef.

 Moses glo God nie...

<<Lees Ex. 4:1>>

God het gesê hulle sal na Moses luister (v. 18), maar Moses aanvaar dit nie. My vra sowaar weer, sê nou maar hulle glo my nie?

God bly geduldig en Hy gee vir Moses drie tekens wat hy kan gebruik om die Israeliete te help sodat hulle hom sal glo.

Eerste, sy kierie wat in ŉ slang verander as hy dit op die grond gooi, en weer ŉ kierie word as hy die slang aan die stert gryp.

ŉ Tweede teken indien hulle steeds nie glo nie, sy hand wat melaats word as hy dit in sy klere steek, en weer gesond word as hy dit weer insteek.

Selfs ŉ derde baie dramatiese teken, die Nyl se water wat in bloed sal verander as hy daarvan op die grond uitgooi.

Sal Moses nou gaan?

<<Lees Ex. 4:10-12>>

Moenie ŉ fout maak en dink hierdie is nederigheid nie.

Waaraan dink Moses?

Dink hy aan die genade van God wat uiteindelik sy volk gaan red?

Dink Hy aan God se belofte dat Hy by Moses sal wees?

Vertrou Hy God se belofte dat die volk hom sal glo en na hom sal luister?

 Nee, Moses dink aan homself. Aan sy vrees en aan sy tekortkomings.

<<Lees Ex. 4:13, 14a>>

Jy sou dalk kon dink dat Moses, nou weer te min van homself dink. Dit lyk nogal so.

Hoekom sou God dan kwaad geword het as Moses presies doen wat Paulus in Rom. 12:3 voorskryf?

Moses, ŉ mens, slawekind van ŉ man en ŉ meisie, praat terug met die Grote Almagtige God. Nee wat Here, stuur asseblief liewer iemand anders om U werk te gaan doen.

Is dit nie absolute arrogansie en hoogmoed nie?

Soos Eva en Adam se hoogmoed om soveel van hulleself te dink dat hulle beter weet as God?

Waarom dan? Waar lê die probleem?

Geloof, Moses wat God hier nie glo nie.

Moses wat dink dat dit van hom sal afhang of hy suksesvol gaan wees of nie.

Moses wat bang is die Israeliete luister nie na hom nie, en nie sal glo dat dit die Here is wat hom stuur nie.

Moses wat vaskyk in sy eie swakheid en gebreke.

Moses wat nie glo dat God die een is wat die resultaat van sy werk sal bepaal nie.

Moses wat nie glo dat God die Israeliete sal oortuig nie.

Moses wat nie glo dat God hom sal help as hy moeilik praat nie.

Moses se eiewilligheid en sy hoogmoed is dalk getem, maar selfs in sy swakheid en vrees dink hy op ŉ ander manier steeds te veel van homself. Soveel so dat hy God se opdrag weier.

Sy swakheid en vrees is groter as sy vertroue en sekerheid van God se krag en nabyheid.

Hy glo sy eie opinie en dit wat daai Israeliet en die farao 40 jaar terug gedink het, meer as wat God vir hom sê.

Maar so moet dit nie wees nie.

As ons ons in vertroue oorgee aan God (Rom. 12:1) dan is ons bevry van ons eie opinie van óf te veel óf te min van onsself dink. En as ons nie meer aan die wêreld gelykvormig is nie, dan is ons bevry van die opinies en die maatstawwe van die wêreld en mense om om ons.

Sonder hierdie bevryding is jou selfbeeld die gevangene van wat die mense om jou daaroor sê, en van jou interpretasie van hulle maatstawwe.

Mense om jou kan jou selfbeeld so skeeftrek. Opinies van mense om jou terwyl jy nog ŉ kind is of was, as jong mens en selfs in middel jare en ouderdom, selfs van mense wat jou regtig baie liefhet, en dit dalk nie verkeerd bedoel nie.

Party mense word so aangepor, so opgehemel dat hulle regtig dink hulle is so spesiaal dat alles en almal hulle iets skuld. Dat hulle verhewe is bo ander.

Ander word so afgekraak, selfs sonder dat mense dit bedoel, dat hulle aan hulleself net as nikswerd mislukkings dink.

Wat jy van jouself dink is die kernvraag.

Jou denke oor jouself is so sentraal dat Paulus dit 4 keer gebruik in hierdie vers.

ŉ Direkte vertaling van die vers sou iets lees soos *“moenie meer dink van jouself as wat jy behoort te dink nie, maar dink aan jouself met nugter denke volgens die maat van geloof wat jy ontvang het.”*

Die effek van sonde in die wêreld, in al die mense om jou en in jouself, is so dat jy nie kan dink soos jy wil, of soos die mense om jou of soos die wêreld nie.

Nugter denke is denke wat nie meer onder die invloed is nie – nie onder die sondige wêreld sŉ nie, nie onder mense om jou s’n nie, en ook nie onder jou invloed nie.

Nugter denke is onder God se invloed. Jy kry dit deur sy Woord en jou oordenking daarvan, jou gebed daaroor, jou luister daarna.

Jou denke oor jou self, jou selfbeeld kan net so nugter wees as die maat waarmee jy God se woorde oor jou glo.

 Glo jy dat dit wat Hy vir jou sê oor jouself die waarheid is?

Glo jy as Hy sê dat jy sondig is en nie op jouself kan staatmaak nie?

Glo jy Hom as Hy sê jy moet ander om jou netso liefhê as wat jy jouself het?

Glo jy dat jy ander moet hoër ag as jouself, dat jy jouself moet verloën wanneer jy Hom as dissipel volg?

Tot die mate wat jy dit glo, en dit met dade bevestig, tot daardie mate sal jy nie te veel van jouself dink nie.

Glo jy dat God jou liefhet, en dat Hy sy lewe vir jou gegee het, dat Hy met sy Gees in jou woon, dat jy sy kind is en Hy by jou is, en jou help?

Tot die mate wat jy dit glo sal jy ŉ nugter selfbeeld hê wat hom kan gehoorsaam sonder vrees vir wat ander sal sê of dink.

Dit is nie iets wat sommer gou en maklik gebeur nie. Kyk hoe lank het dit vir Moses geneem, en toe nog langer. Dit het eers reggekom terwyl hy al die Here se werk gedoen het.

Party van ons het regtig seergekry en dink ons kan nooit goed genoeg wees nie.

Maar hou aan om weer en weer te lees wat God vir jou sê as sy kind wat vir Hom so spesiaal is dat Hy sy lewe vir joue afgelê het, dat Hy met sy Gees by jou is en in jou.

 Op hierdie pad moet ons lief wees vir mekaar en herinner mekaar aan God se liefde.

Moet netso ook nie moed verloor as jou hoë denke van jouself nie dadelik wil verdwyn nie. Bly jouself eerlik voor God stel, sien jou nietigheid in sy grootheid, sien sy genade en hou daarmee aan. Vra ander gelowiges om jou te help deur jou gereeld daaraan te herinner...

Om te weet wie ons is, om nugter te dink oor onsself, kan ons nie na ander mense luister nie, nie eers na jouself nie (Behalwe as hulle jou herinner aan wat God sê.)

Hou jou oë en jou gedagtes op God, en op sy openbaring in Jesus Christus, luister na die getuienis van die Heilige Gees oor Hom – en oor sy liefde en volheid oor jou wat vir Hom so spesiaal is.

En glo dit, aanvaar dit en wees seker daarvan.

Dan sal jy nie te veel van jouself dink nie, en ook nie te min nie, maar nugter – onder God se invloed.

En ŉ nugter selfbeeld is die sleutel in ŉ ware geestelike lewe, wat die deur oopmaak om ander in liefde te kan dien, en om die kwaad met die goeie te oorwin. Dis waarop ons volgende kere gaan fokus.

Amen